Pocock uit Bokke-toets: Is dit die All Blacks se skuld?David Pocock – speel nie teen die Bokke nie. (Foto: youtube) Die debat of die All Blacks die reëls buig (en daarmee wegkom) het opnuut opgevlam nadat die Wallabies se groot baljagter David Pocock vanweë ŉ nekbesering nie sy fiksheid kon bewys vir Saterdag se toetswedstryd in die Rugbykampioenskap in Brisbane teen die Springbokke nie. Pocock is twee weke gelede deur die All Blacks in die toetswedstryd in Auckland geboelie, maar die skeidsregter, Wayne Barnes van Engeland, het nie teen hulle opgetree nie. Ook nie die twee assistent-skeidsregters of die televisieskeidsregter nie. Pocock het ŉ hele paar keer behandeling ontvang vir nekbeserings (nekrolle), maar die All Blacks is nie daarvoor gestraf nie. Is dit net suur druiwe, of buig die All Blacks die reëls en kom hulle daarmee weg? Sommige ontleders gaan selfs sover om te sê hulle is skelm, ander is versigtiger. Dink maar net hoe die Crusaders vir Malcolm Marx (Lions) in die eindstryd van die Superrugby-reeks geboelie het, net soos in Pocock se geval. Marx was nie ŉ skaduwee van die speler wat soveel verwoesting gesaai het nie. Marx kon sedertdien nog nie weer dieselfde gehalte spel lewer nie. Is hy nie dalk toe ook beseer nie? Pocock word deur Pete Samu vervang vir die kragmeting met die Springbokke ‒ en kyk ons objektief daarna, het die aandele van die Bokke nou die hoogte ingeskiet. Die Wallabies se planne is deurmekaar gekrap. Hulle is hul groot angel kwyt en die Bokke sal in die los behoorlik saamgesels … en selfs oorheers. Die Bokke het juis nie ŉ baljagter gekies nie (Marx en Francois Louw is albei op die bank), maar nou maak dit nie meer saak nie. Michael Hooper sal nou ŉ alleenstryd voer, want Lukhan Tui en Samu is nie van dieselfde gehalte as Pocock nie. Ja, een swaeltjie maak nie ŉ somer nie, maar dink tog maar terug aan die Wêreldbeker-kwarteindstryd tussen die Bokke en Wallabies in 2011, toe Pocock (en die skeidsregter Bryce Lawrence) amok gemaak het. Die spook van Brisbane (die Springbokke kon sedert 1992 net een van 11 toetse in dié stad wen) loop skielik nie meer nie, en die Bokke het nou een van hul beste kanse om die Aussies se tjank af te trap … omdat die All Blacks Pocock se doppie geklink het. Spanne ‒ Australië Israel Folau, Dane Haylett-Petty, Reece Hodge, Matt Toomua, Marika Koroibete, Kurtley Beale, Will Genia, Pete Samu, Michael Hooper (kaptein), Lukhan Tui, Adam Coleman, Rory Arnold, Allan Alaalatoa, Tatafu Polota-Nau, Scott Sio. Bank: Folau Fainga’a, Tom Robertson, Taniela Tupou, Izack Rodda, Ned Hanigan, Joe Powell, Bernard Foley, Jack Maddocks. Suid-Afrika Willie le Roux, Makazole Mapimpi, Jesse Kriel, Damian de Allende, Aphiwe Dyantyi, Elton Jantjies, Faf de Klerk, Warren Whiteley, Pieter-Steph du Toit, Siya Kolisi (kaptein), Franco Mostert, Eben Etzebeth, Frans Malherbe, Bongo Mbonambi, Steven Kitshoff. Bank: Malcolm Marx, Beast Mtawarira, Wilco Louw, RG Snyman, Francois Louw, Embrose Papier, Handré Pollard, Cheslin Kolbe. Skeidsregter: Glen Jackson (Nieu-Seeland). Assistent-skeidsregters: John Lacey (Ierland), Paul Williams (NS). TV-skeidsregter: Glenn Newman (NS). Afskop: 12:00. Voorspelling: Springbokke met 8 punte.